Kaartjies, boeries en BullsDankie vir die kaartjie-idee, Duane! Foto: Facebook. Maak seker dat jy vandag (Donderdag) tussen 16:00 en 18:00 ’n draai by Loftus Versfeld maak. Want dan gaan daar Superrugby-kaartjies teen belaglike pryse te koop wees. Nadat die Springbok-hardebaard, Duane Vermeulen, die Blou Bul Maatskappy uitgedaag het om 6 000 kaartjies teen R20 elk beskikbaar te stel, het die maatskappy die héle Oos-pawiljoen (12 000 kaartjies) teen R20 elk beskikbaar gestel. Dan wag daar nóg ’n verrassing: Vandag – in daardie tydgleuf van twee ure – kan jy énige kaartjie teen R50 koop. Nodeloos om te sê bly die “Duane-kaartjies” steeds R20. Boonop sal die eerste 100 kaartjiekopers in die ry ’n gratis bier of koeldrank kry, terwyl van die Bulls-spelers hul braaivernuf ten toon sal stel! Die Crusaders is tans die beste span in die reeks, met die Bulls wat die voorste Suid-Afrikaanse span is. “Dit is altyd ’n opwindende uitdaging om teen die Crusaders te speel en dit is nooit maklik nie. Dit sal net ongelooflik wees as die Bulls-ondersteuners op Loftus toesak en ons kliphard aanmoedig. Dit is ’n wonderlike gevoel om te weet dat die #BullsFamily bankvas agter ons staan,” het Vermeulen gesê. Bulls: Warrick Gelant (heelagter), Cornal Hendricks (regtervleuel), Johnny Kotze (buitsenter), Burger Odendaal (binnesenter), Rosko Specman (linkervleuel), Handré Pollard (kaptein en losskakel), Andre Warner (skrumskakel), Duane Vermeulen (agtsteman), Jannes Kirsten (flank), Marco van Staden (flank), RG Snyman (slot), Jason Jenkins (slot), Trevor Nyakane (stut), Schalk Brits (haker), Lizo Gqoboka (stut). Plaasvervangers: Jaco Visagie, Simphiwe Matanzima, Wiehahn Herbst, Thembelani Bholi, Paul Schoeman, Embrose Papier, Manie Libbok, Divan Rossouw. Crusaders: David Havili (heelagter), Sevu Reece (regtervleuel), Jack Goodhue (buitesenter), Ryan Crotty (binnesenter), George Bridge (linkervleuel), Richie Mo’unga (losskakel), Bryn Hall (skrumskakel), Kieran Read (agtsteman), Matt Todd (flank en kaptein), Jordan Taufua (flank), Scott Barrett (slot), Mitchell Dunshea (slot), Michael Alaalatoa (stut), Codie Taylor (stut), Joe Moody (stut). Plaasvervangers: Andrew Makalio, Harry Allan, Oliver Jager, Luke Romano, Whetukamokamo Douglas, Mitchell Drummond, Mitchell Hunt, Braydon Ennor.